CELEX: 32021D0727
Language: sl
Date: 2021-04-29 00:00:00
Title: Sklep Sveta (EU) 2021/727 z dne 29. aprila 2021 o predložitvi, v imenu Evropske unije, predlogov za spremembo prilog A in B h Konvenciji Minamata o živem srebru glede proizvodov, ki vsebujejo dodano živo srebro, in proizvodnimi postopki, v katerih se uporabljajo živo srebro ali živosrebrove spojine

5.5.2021   
               
               
                  SL
               
               
                  Uradni list Evropske unije
               
               
                  L 155/23
               
            
         SKLEP SVETA (EU) 2021/727
         z dne 29. aprila 2021
         o predložitvi, v imenu Evropske unije, predlogov za spremembo prilog A in B h Konvenciji Minamata o živem srebru glede proizvodov, ki vsebujejo dodano živo srebro, in proizvodnimi postopki, v katerih se uporabljajo živo srebro ali živosrebrove spojine
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 192(1) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Konvencijo Minamata o živem srebru (v nadaljnjem besedilu: Konvencija) je Unija sklenila s Sklepom Sveta (EU) 2017/939 (1), veljati pa je začela 16. avgusta 2017.
                  
               
                     (2)
                  
                  
                     V skladu s Sklepom MC-1/1 o poslovniku, ki ga je konferenca pogodbenic Konvencije sprejela na prvem zasedanju, bi si morale pogodbenice Konvencije (v nadaljnjem besedilu: pogodbenice) prizadevati, da se o vseh vsebinskih vprašanjih dogovorijo soglasno.
                  
               
                     (3)
                  
                  
                     V skladu s členoma 4(8) in 5(10) Konvencije bi morala konferenca pogodbenic Konvencije do 16. avgusta 2022 pregledati prilogi A in B h Konvenciji in pri tem upoštevati predloge, ki jih predložijo pogodbenice v skladu s členoma 4(7) in 5(9) Konvencije, informacije, do katerih sekretariat Konvencije (v nadaljnjem besedilu: sekretariat) omogoči dostop v skladu s členoma 4(4) in 5(4) Konvencije, ter dostopnost tehnično in gospodarsko izvedljivih nadomestnih rešitev brez živega srebra za pogodbenice, ob upoštevanju tveganj in koristi za okolje in zdravje ljudi.
                  
               
                     (4)
                  
                  
                     Unija je znatno prispevala k razvoju določb Konvencije v zvezi s proizvodi, ki vsebujejo dodano živo srebro, in proizvodnimi postopki, pri katerih se uporabljajo živo srebro ali živosrebrne spojine (v nadaljevanju: postopki, v katerih se uporablja živo srebro), ter k delu strokovnjakov v obdobjih med zasedanji, vzpostavljenemu s Sklepom MC-3/1, ki ga je sprejela konferenca pogodbenic Konvencije na tretjem zasedanju.
                  
               
                     (5)
                  
                  
                     Priloga II k Uredbi (EU) 2017/852 Evropskega parlamenta in Sveta (2), s katero je bila Priloga A h Konvenciji prenesena v zakonodajo Unije, vključuje dodatne proizvode, ki vsebujejo dodano živo srebro, in druge proizvode, ki vsebujejo dodano živo srebro, za katere velja prepoved dajanja v promet na notranji trg v skladu z zakonodajo Unije.
                  
               
                     (6)
                  
                  
                     Cilj predlogov za spremembo Priloge A h Konvenciji je razširiti njeno področje uporabe na dodatne proizvode, ki vsebujejo dodano živo srebro, za katere so določeni datumi opustitve ali ukrepi, ki urejajo uporabo živega srebra.
                  
               
                     (7)
                  
                  
                     Priloga III k Uredbi (EU) 2017/852, s katero je bila Priloga B h Konvenciji prenesena v zakonodajo Unije, se nanaša na dodatne postopke, v katerih se uporablja živo srebro, v njej so določeni datumi opustitve vseh zadevnih postopkov.
                  
               
                     (8)
                  
                  
                     Cilj predloga o spremembi Priloge B h Konvenciji je razširiti njeno področje uporabe z uvedbo datumov opustitve postopkov, v katerih se uporablja živo srebro, navedenih v tej prilogi.
                  
               
                     (9)
                  
                  
                     V skladu s členom 26(2) in členom 27 Konvencije mora sekretariat pogodbenicam poslati besedilo katere koli predlagane spremembe najmanj šest mesecev pred zasedanjem konference pogodbenic Konvencije, na kateri je sprememba predlagana v sprejetje. Sekretariat bi moral poslati predlagane spremembe tudi podpisnicam Konvencije in v vednost depozitarju Konvencije. Ker je četrto zasedanje konference pogodbenic Konvencije predvideno od 1. do 5. novembra 2021, bi morala Unija sekretariatu predložiti predloge za spremembo prilog A in B h Konvenciji do 30. aprila 2021.
                  
               SPREJEL NASLEDNJI SKLEP:
         
            Člen 1
            Unija predloži predloge za spremembo prilog A in B h Konvenciji, kot je določeno v Prilogi k temu sklepu.
            Komisija v imenu Unije obvesti sekretariat o predlogih.
         
         
            Člen 2
            Ta sklep začne veljati na dan sprejetja.
         
         
            V Bruslju, 29. aprila 2021
            
               
                  Za Svet
               
               
                  predsednica
               
               A. P. ZACARIAS
            
         
         
            (1)  Sklep Sveta (EU) 2017/939 z dne 11. maja 2017 o sklenitvi Konvencije Minamata o živem srebru v imenu Evropske unije (UL L 142, 2.6.2017, str. 4).
         
            (2)  Uredba (EU) 2017/852 Evropskega parlamenta in Sveta z dne 17. maja 2017 o živem srebru in razveljavitvi Uredbe (ES) št. 1102/2008 (UL L 137, 24.5.2017, str. 1).
      
      
         
            PRILOGA
            I.   PREDLAGANE SPREMEMBE DELA I K PRILOGI A H KONVENCIJI
            Unija predlaga, da se dodajo naslednji vnosi v Delu I Priloge A:
            
               
                           Proizvodi, ki vsebujejo dodano živo srebro
                        
                        
                           Dan, po katerem niso dovoljeni proizvodnja, uvoz ali izvoz proizvoda (datum opustitve)
                        
                     
                           „Cink-srebro-oksidne gumbne baterije z vsebnostjo živega srebra < 2 % in cink-zrak gumbne baterije z vsebnostjo živega srebra < 2 %
                        
                        
                           2023
                        
                     
                           Halofosfatne fosforne linearne fluorescenčne sijalke (LFL) za splošno razsvetljavo
                        
                        
                           2023
                        
                     
                           Naslednji neelektronski merilniki:
                           
                                       (a)
                                    
                                    
                                       pripomočki za merjenje napetosti za uporabo s pletizmografi
                                    
                                 
                                       (b)
                                    
                                    
                                       tenziometri
                                    
                                 
                        
                           2023
                        
                     
                           Naslednji električni in elektronski merilniki:
                           
                                       (a)
                                    
                                    
                                       pretvorniki, oddajniki in senzorji za tlak taline
                                    
                                 
                                       (b)
                                    
                                    
                                       živosrebrove vakuumske črpalke
                                    
                                 
                        
                           2023
                        
                     
                           Poliuretan, vključno s posodami za nanašanje poliuretana
                        
                        
                           2023“
                        
                     
            II.   PREDLAGANE SPREMEMBE DELA II K PRILOGI A H KONVENCIJI
            Unija predlaga, da se doda naslednje besedilo v Delu II k Prilogi A:
            
               
                           „Pogodbenice do 1. januarja 2024:
                           
                                       (i)
                                    
                                    
                                       zagotovijo, da se zobni amalgam uporablja samo v predhodno odmerjeni inkapsulirani obliki (1);
                                    
                                 
                                       (ii)
                                    
                                    
                                       zobozdravstvenim delavcem prepovedo uporabo živega srebra v razsutem stanju;
                                    
                                 
                                       (iii)
                                    
                                    
                                       zagotovijo, da upravljavci zobozdravstvenih ustanov, v katerih se uporablja zobni amalgam ali odstranjujejo zalivke z zobnim amalgamom ali zobje s takšnimi zalivkami, opremijo svoje ustanove z ločevalniki amalgama za zadržanje in zbiranje delcev amalgama, tudi tistih v uporabljeni vodi, s 95-odstotno učinkovitostjo zadržanja (2);
                                    
                                 
                                       (iv)
                                    
                                    
                                       ne dovolijo več uporabe zobnega amalgama za zobozdravstveno obravnavo mlečnih zob, otrok, mlajših od 15 let, in nosečnic ali doječih mater, razen če zdravstveni delavec presodi, da je to nujno potrebno zaradi posebnih zdravstvenih potreb pacienta.
                                    
                                 
                     
            III.   PREDLAGANE SPREMEMBE PRILOGE B H KONVENCIJI
            Unija predlaga, da se doda naslednji vnos v Del I k Prilogi B:
            
               
                           Proizvodni postopki, v katerih se uporabljajo živo srebro ali živosrebrove spojine
                        
                        
                           Datum opustitve
                        
                     
                           „Proizvodnja poliuretana, pri kateri se uporabljajo katalizatorji, ki vsebujejo živo srebro
                        
                        
                           2023“
                        
                     
            
               (1)  Amalgamske kapsule, ki so opisane v mednarodnih standardih EN ISO 13897:2018 in 24234:2015, se štejejo kot primerne za uporabo s strani zobozdravstvenih delavcev.
            
               (2)  Skladnost ločevalnikov amalgama mora temeljiti na ustreznih mednarodnih standardih, vključno s standardom ISO 11143:2008.““